Bfn-moord: ‘Noeline se klasmaats sukkel om dit te verwerk’Noeline Koekemoer. Foto: Facebook Koekemoer, ŉ gr. 10-leerder aan die Hoërskool Sand du Plessis, is Dinsdag deur haar ma in ŉ plas bloed in haar slaapkamer aangetref. Sy is vermoedelik met ŉ stomp voorwerp geslaan en verwurg. Kapt. Chaka Marope, polisiewoordvoerder, het aan Maroela Media gesê daar is tot dusver nog geen verdagtes vasgetrek nie. Aanklagte van verkragting en huisbraak is by die ondersoek bygevoeg. Juanre Jenkinson, Noeline se spiesgooi-afrigter, het gesê sy was ŉ baie gewilde leerder omdat sy altyd geglimlag en drukkies aan haar skoolmaats uitgedeel het. “Sy was baie liefdevol en wou net altyd die beste vir almal gehad het,” het hy gesê. “Haar vriende en klasmaats hanteer dit [haar dood] baie sleg. Sy laat ŉ groot leemte by die skool.” Volgens Jenkinson het die skool busse gereël om leerders na die gedenkdiens, wat by die Ou Apostoliese kerk in die stad gehou word, te vervoer. Sedert die nuus van Noeline se dood bekendgemaak is, het talle mense hul medelye op die skool se Facebook-blad uitgespreek. Die skoolhoof, Willem du Buisson, het Noeline as ŉ voorbeeldige en hardwerkende leerder beskryf wat haar graad in die skool se leerlingraad verteenwoordig het. “Ons sal haar vir seker mis. Ons betuig ons diepste meegevoel met haar ouers, gesin, familie en vriende,” het hy gesê.